google/wiki40b huggingface dataset:
Proklamasjon

En proklamasjon er en offentlig erklæring, avgitt i høytidelige former til et lands borgere.
Eksempler på kjente proklamasjoner er den irske påskeproklamasjonen av 1916 og den amerikanske emansipasjonserklæringen av 1863.
I engelsk rett er en proklamasjon en kongelig erklæring (kongelig proklamasjon), gitt under riksseglet, som gjør noe kjent for offentligheten, slik som en krigserklæring, en erklæring om unntakstilstand, sammenkallelse eller oppløsning av Parlamentet eller ikrafttredelsen av en lov. Slike proklamasjoner, avgitt med grunnlag i monarkens utøvende makt, er bindende for borgerne «where they do not either contradict the old laws or tend to establish new ones, but only confine the execution of such laws as are already in being in such matter as the sovereign shall judge necessary». Kongelige proklamasjoner som ikke er avgitt under monarkens utøvende makt, men som enten påkaller borgerne til å oppfylle en plikt de ved lov er bundet av eller til å avstå fra handlinger som allerede er forbudt ved lov, er gyldige; ulydighet mot slike proklamasjoner er ikke et lovbrudd i seg selv, men en straffskjerpende omstendighet ved lovbruddet.
Byfjellene (Bergen)

Utvidet begrep

Med et utvidet begrep Byfjellene inkluderes også Gullfjellsplatået aller lengst øst i Bergen, Fanafjellet i sør for byen, og Kolbeinsvarden på Askøy nordvest for Bergen.
Kråkeklubben

Kråkeklubben er en norsk naturserie for barn vist på NRK fra 2011 til 2015. Den handler om «Kråka» (ei dukke) som er på tur i naturen.
Serien lages av NRK Troms og Finnmark.
De to første sesongene var høst og vår 2011, begge ledet av sportsjournalist Carina Olset fra Burfjord. Det faste innslaget «Tords garasje» med Tord Olav Knutsen ble i 2012 nominert til Prix Jeunesse. Så overtok fotballspilleren Christer Johnsgård fra Silsand som ledet det frem til siste sesong i 2015.
Lageshallveien

Lageshallveien (1–39, 2–42) er en blindvei som starter fra Rabbaveien og løper mot øst over Lageshallen, til høyden over Lundveien i nedre del av Fossekallveien. Tilkomsten til Lundveien er blokkert for motorisert ferdsel, men kan ferdes av syklister og fotgjengere.
Fra Lageshallveien er det adkomst til Slyngveien, Utsikten og Kortveien, som alle er blindveier som løper sørover ned skråningen mot Storløkka.
Asiamesterskapet i friidrett 1981

Asiamesterskapet i friidrett 1981 var det fjerde Asiamesterkapet i friidrett, det ble arrangert i Tokyo i Japan. Det var 22 øvelser for menn og 16 for damer. Japan ble beste nasjon med atten gullmedaljer foran Kina med elleve.
Meshuggah

Meshuggah er et band som stammer fra Umeå i Sverige (senere flyttet de sin base til Stockholm). Meshuggah kommer av det hebraiske ordet for gal eller sinnssyk.
Bandet oppsto i 1987 med blant andre Jens Kidman og Fredrik Thordendal som er de eneste som er resterende i bandet til dags dato. Bandet gav ut sin første EP i 1989 med tittelen «Psykisk Testbild». Denne utgivelsen var mer thrash metal-orientert enn deres senere utgivelser og var meget inspirert av det amerikanske bandet Metallica.
Senere fikk Meshuggah en mer intrikat stil i sin oppbygning av sanger. De tok i bruk avanserte rytmemønstre som ble til ved hjelp av oddetallstaktarter, taktforskyvninger og ikke minst polymetrikk og polyrytmikk. Bandet bruker også nå gitarer med syv strenger og oppover. Svært ofte, gjerne aller mest, bruker de åttestrengs gitarer, hvor det er to mørkere strenger, vanligvis tilsvarer dette tonene H og F#, men siden Meshuggah alltid har stemt ned et halvt trinn i sine instrumenter så fortsatte de med det når de fikk 8-strengersgitarer. Derfor er de to mørkeste stemt A# of F. Bassgitaren har kun 5 strenger, hvilket fører til at gitarene ligger i samme register som bassen, noe som gjør at bassen knapt høres.
Heavy metal-sjangeren djent er inspirert av Meshuggah.
Nåværende medlemmer er Jens Kidman (vokal), Fredrik Thordendal (lead-gitar), Mårten Hagström (rytme-gitar), Tomas Haake (trommer) og Dick Lövgren (bass).
Ready For the Ride

Ready For the Ride er et musikkalbum med Geir Rønning, utgitt i 2005.
Guadalupe gasskraftverk

Guadalupe gasskraftverk er et varmekraftverk i sørvestre Texas i USA. Anlegget har en installert produksjonskapasitet på 1 000 MW, fordelt på 2 like store blokker. Operatør er energiselskapet PSEG. Utstyret er vesentlig levert av General Electric.
Kraftverket ble utbygd omkring årene 2000–2001. Brenselkilden er naturgass.
Kjempebjørnen

Kjempebjørnen (Ursus arctos piscator), også kjent som Gudebjørnen, Irquiem eller Bergmans bjørn (etter oppdageren, den svenske zoologen Sten Bergman i 1920), er en mystisk bjørn som antageligvis stammer tilbake fra istiden. Skinnet er utstilt ved Naturhistorisk Museum i St. Petersburg, og er et skinn fra en Kamtsjatkabjørn. Skinnet er fire og en halv meter langt, og ble felt av en jeger på de store ødemarkene i Kamtsjatka. Ved samme museum er også en 10 000 år gammel babymammut utstilt, som ble funnet i 1979.
Samme mann som konserverte babymammuten, professor Nikolai Vereschagin, har mottatt rapporter om en svær bjørn observert i Kamtsjatka siden midten av 1970-tallet. Bjørnen som det ble rapportert om skal angivelig ha målt 180 cm til manken og veid halvannet tonn eller mer, noe som utgjør to ganger en brunbjørn. Bjørnen ble kalt kainyn-kutkho («Gudebjørnen») av tsjuktsjerne, og viser seg svært sjelden. Likevel har lokale reindriftere i Oljutorsk, Karaginsk og Tilgisk felt flere eksemplarer på slutten av 1970- og begynnelsen av 1980-tallet. De sier den er veldig stor, har et lite hode i forhold til kroppen og løper med lange, gyngende bevegelser.
For 10 000 år siden levde arctodus sinus i Nord-Amerika, som sannsynligvis var det største rovdyret som har eksistert i pattedyrenes historie. Det kan tenkes dette dyret har overlevd i Kamtsjatka eller på andre siden av Beringstredet.
Professor Vereschagin har uttalt at «Jeg utelukker ikke at det eksisterer en åttende bjørnerase. Den er kanskje i slekt med, eller nedstammer fra den store bjørnen fra istiden.» Han mener vitneutsagnene kommer fra svært troverdige jegere, og mener det helt klart vandrer en veldig stor bjørn omkring i Kamtsjatka.
Grunnkretser i Meldal kommune

Grunnkretser i Meldal kommune er delområder og grunnkretser som seksjonerer Meldal kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Ola By Rise

Spillerkarriere

Rise var keeper på Rosenborg Ballklub fra 1977 til 1995. Han debuterte som keeper i toppdivisjonen 8. august 1977, bare 16 år gammel. Ola By Rise spilte hele 457 kamper for Rosenborg. 346 av kampene var seriekamper i toppserien, noe som først ble forbigått av Roar Strand i den andre serierunden i sesongen 2006. Som Rosenborg-spiller var han med på å vinne syv seriegull (1985, 1988, 1990 og 1992-1995) og fire norgesmesterskap (1988, 1990, 1992 og 1995).
På landslaget var Ola By Rise med i svært mange landslagstropper, men det endte som regel med at han fikk se kampen fra benken. Det ble likevel 25 kamper på A-landslaget.

Trenerkarriere

Etter at han la opp som aktiv, gikk han først tilbake til sin jobb som journalist i Adresseavisen. I 1998 ble Ola By Rise ansatt som assistenttrener i Rosenborg. I denne rollen ble han til 2003, under hovedtrenerne Trond Sollied (1998), Nils Arne Eggen (1999-2002) og Åge Hareide. Da Hareide forlot Rosenborg til fordel for herrelandslaget i desember 2003, overtok Ola By Rise som hovedtrener. Han hadde i utgangspunktet en toårig kontrakt som trener for Rosenborg, men fikk avskjed etter en skuffende sesong høsten 2004. For en hvilken som helst annen norsk klubb ville det imidlertid blitt karakterisert som en jubelsesong - Rosenborg vant serien (riktignok med minst mulig margin) og kvalifiserte seg til Mesterligaen.
Som trener (assistenttrener og hovedtrener) for RBK vant Ola By Rise sju seriemesterskap (1998–2004) og to cupmesterskap (1999 og 2003).
Fra juli 2006 ble Rise assistenttrener på det norske herrelandslaget, etter at Stig Inge Bjørnebye sluttet for å bli trener for Start. Først var han assistent med Åge Hareide som hovedtrener, deretter med Egil Olsen som hovedtrener. Da Olsen ble erstattet med Per-Mathias Høgmo i 2013, fikk ikke Ola By Rise fortsette. Fra 8. juni 2015 og ut sesongen 2015 var han hovedtrener for Ranheim.

Karriere utenom fotballen

Ola By Rise er utdannet cand.mag. med fagene psykologi, historie og norsk, og har lang erfaring som journalist og har jobbet tolv år i Adresseavisen og to år i Arbeider-Avisa. Mens han var trener i Rosenborg jobbet han som barne- og ungdomsbokanmelder i Adresseavisen. Som barnebokanmelder mottok han NBU-prisen. Før han begynte som landslagstrener var han redaksjonssjef i radioprogrammet Her og nå.
Fra 2016 er han kommunaldirektør for kultur og næring i Trondheim kommune.

Musikk

I 1977 var By Rise trommeslager i punkbandet Edge, men ble erstattet av Morten Dahl da han valgte å satse på fotball. Han har siden også bidratt med tekster for Petter Wavold samt deltatt på en samling med trondheimssanger og en samling med Rosenborg-sanger.
Ratcats

The Ratcats er et norsk punkrock-band fra Oslo.
De startet opp våren 2000, og det var Jokke fra Jokke & Valentinerne som ga navn til bandet. Bandets forhistorie går imidlertid helt tilbake til slutten av 1970-tallet, da fetterne Baarli & Andersen for første gang dannet band sammen. The Ratcats er inspirert av blant andre Chuck Berry, Rolling Stones, Sex Pistols, Johnny Thunders, AC/DC og Ramones.
Fylkesvei 5168

Fylkesveg 5168 går mellom Stend og Hordnes i Bergen kommune. Veien er 2,7 km lang.
Frem til 2019 hadde veien betegnelsen Fv170.
Kirby's Pinball Land

Handling

Kirby blir angrepet av Dedede og har nye planer. Kirby må komme seg gjennom tre pinballbaner og beseire Whipsy Woods, Kracko Strategy og Poppy Bros.
Kommer du, Elsa?

Handling

Leif Rieber er en berømt dirigent. Han har en ung lovende sønn som spiller fiolin og faren tar ham med som solist i en av sine store konserter. Sønnen har tuberkulose og dør under konserten. Faren klandrer seg selv for sønnens død og tyr til flaska. Senere blir han rammet av ekteskapelige problemer og sykdom.
Uttran (innsjø)

Innsjøens geografi

Innsjøens utløp kommer opprinnelig fra innsjøene Flaten og Glasbergasjön. Innløpene fra Glasbergasjön ligger helt vest i Uttran, og utløpet til Tumbaån ligger i Uttrans østlige del.
Det er flere boområder i nærheten av Uttran: Rönninge, Flaten og Uttran, hvor sistnevnte ligger ved innsjøens sørvestlige del. Bebyggelsene rundt innsjøen har ingen direkte påvirkning på innsjøens miljø, og de fleste bygningene i området tettest rundt innsjøen er fritidsboliger.

Miljø

Uttran er meget næringsrik og overgjødslet, til dels på grunn av tilrenning fra Glasbergasjön, som er svært næringsrik, men også på grunn av den vestlige litoralen, som ligger mot åkerlandskap.
Lov og rettferdighet

Politisk plattform

PiS går inn for å skjerpe straffene for forbrytelser mot liv, helse og eiendom. Partiet postulerer for en effektivisering av statlige institusjoner og en skarp kamp mot korrupsjon. Det støtter integrasjon med EU på betingelser som kan være fordelaktige for Polen. PiS har også støttet de polske soldaters deltagelse i Irak.
Partiet motsetter seg legalisering av eutanasi, abort, registrering av homofile par samt legalisering av såkalte myke narkotika. Et annet tema som partiet er opptatt av er mangelen på oppgjør med kommunisttida. 
PiS går derimot inn for å opprettholde gratis skolegang og helsetjeneste, publisere navnene til PRL-agenter, og har foreslått å gjeninnføre dødsstraff.
Europakommisjonen advarte Polen om at dersom Kaczyński i sin rolle som president fortsatte å opponere mot de homofiles rettigheter og søkte å innføre dødsstraff, ville Polen kunne miste stemmeretten i EU. 
Opposisjonspolitikere har fryktet en økende internasjonal isolering av Polen etter at PiS kom til makten, på grunn av partiets angivelige nasjonalisme. Åtte tidligere utenriksministre i Polen skrev et åpent brev der de oppfordret Kaczyński-brødrene til å forbedre forholdet til Tyskland og Frankrike.
Lagotto romagnolo

Opprinnelse og alder

Lagotto romagnolo er en gammel hunderase, men nøyaktig hvor gammel den er vet man ikke. Det eksisterer imidlertid referanser til rasen fra 1600-tallet i Comacchio- og Ravenna-områdene, men typen er trolig mye eldre. Rundt Ravenna fantes det tidligere store våtmarksområder, men disse ble drenert i perioden 1840–1890 og forsvant. Etter dette ble rasen derfor «omskolert» som trøffelhund. Rasenavnet betyr rett og slett «vannhund fra Romagna» og refererer til distriktet der den trolig har oppstått. Rasen ble anerkjent av den italienske kennelkubben i 1991 og av FCI i 1995. Til Norge kom den første hunden fra Sverige i 1997.
Hunderasen har på grunn av sin enestående luktesans i senere tid fått en slags renessanse som trøffelhund, derav tilnavnet italiensk trøffelhund. Den kan i dag kalles en spesialrase for trøffelleting. Den var imidlertid opprinnelig en vannhund, en type apporterende fuglehund som ble brukt til andejakt, på linje med barbet og flere andre hunderaser. I dag regnes jaktinstinktet som borte.

Utseende, anatomi og fysikk

Lagotto romagnolo er en mellomstor hund med krøllet, voksende ullen pels som ikke røyter, men må klippes. Om pelsen ikke klippes kan den danne snorer (sammenfiltringer). Grunnfargen er skittenhvit med brune eller brun-oransje markeringer, brunskimmel, ensfarget brun (alle nyanser) og ensfarget oransje. Brun eller mørk brun maske tillates.
Rasen kan på mange måter minne om en puddel, men den har kraftigere kroppsbygning i forhold til størrelsen. Kroppsformen er nesten kvadratisk. Halen når knapt til hasene og bæres normalt hengende i en svak bue, men kan løftes når den blir ivrig (ikke i krøll).
Hannene skal ha en skulderhøyde på 43-48 cm (46 cm ideelt) og veie 13-16 kg. Tispene skal ha en skulderhøyde på 41-46 cm (43 cm ideelt) og veie 11-14 kg.

Bruksområde

Lagotto romagnolo er en hunderase med en usedvanlig godt utviklet luktesans. Den er ypperlig egnet som trøffelhund, narkotikahund, sporhund og ettersøkshund, avhengig av trening. Den er også en god apportør. Rasen passer ikke som jakthund, i det jaktinstinktet er avlet bort. Den er imidlertid også en ypperlig familiehund. Rasen har også en rekke flotte egenskaper innen hundesport.

Lynne og væremåte

Lagotto romagnolo er normalt en livlig, energisk og leken hund, men den krever mye mosjon og godt med oppgaver for å trives. Rasen passer best for en aktiv familie som gir den anledning til å være mye ute, og helst også aktivt bruke sin fantastiske luktesans. Pelsen må klippes cirka 2 ganger årlig og stelles daglig med grov kam eller lignende.
Landgruppe 1 og 2

Landgruppe 1 og 2 er et begrep som ble innført av Statistisk sentralbyrå i 2008. Begrepet ble innført for å erstatte den tidligere grupperingen av verdens land som «vestlige» og «ikke-vestlige». Den opprinnelige inndelingen var brukt av SSB for å beskrive en del samfunnsfenomener knyttet til «vestlige og ikke-vestlige innvandrere», for eksempel knyttet til analyser av boforhold i Oslo, og gav store utslag i en del slike statistikker . Imidlertid fikk denne kategoriseringen raskt bredt fotfeste og ble brukt som et hovedskille  ikke bare i statistisk sammenheng, men også i politiske diskurser og i samfunnsdebatten ellers. 
Denne inndelingen viste seg etterhvert å ikke være helt uproblematisk: Kategorien «vestlige land» var definert av grensen for Vesten fra den kalde krigens dager, en grense som har flyttet seg etter Berlinmurens fall og utvidelsen av EU- og EØS-området. I tillegg har kategorien «ikke-vestlige land» omfavnet en rekke nasjoner som ellers har lite med hverandre å gjøre. 
Inndelingen av verden i to kategorier viste seg imidlertid å være nødvendig for å beskrive noen fenomener knyttet til innvandring, og SSB valgte derfor å presisere og innsnevre disse definisjonene til å gjelde EU/EØS-land, USA, Canada, Australia og New Zealand (gruppe 1), og Asia, Afrika, Latin-Amerika, Oseania utenom Australia og New Zealand, og Europa utenom EU/EØS (gruppe 2).
1160-årene

-- 1160 -- 1161 -- 1162 -- 1163 -- 1164 -- 1165 -- 1166 -- 1167 -- 1168 -- 1169
Tiårsoversikt
Bøvågen

Bøvågen er et sted i Radøy kommune i Hordaland som ligger 10 kilometer nord for Manger og 58 kilometer nord for Bergen.
Bøvågen er et lite samfunn med butikk og post, pleiehjem, trevarehandel, barneskole, barnehage, bensin- og dieselpumpe, litt industri samt landbruk og havbruk. Det har en del eldre bebyggelse iblandet nyere bygg samt endel hytter i området rundt. Området har svært fin skjærgård.
Bøvågen var en del av gamle Hordabø herad. Postnummeret er 5937 Bøvågen.
På gang 11

På gang 11 er en musikkassett med diverse artister, utgitt i 1983. Albumet er presentert av Knut Borge og Erik Hansen.
Born to Run

Sporliste

Alle sangene er skrevet av Bruce Springsteen.
Xingren

Xingren (kinesisk: 兴仁县; pinyin: Xīngrén Xiàn) er et fylke i provinsen Guizhou i Folkerepublikken Kina. Det er understilt det autonome prefektur Qianxinan.
I 1999 var folketallet på 427 417 innbyggere.

Kulturminner

Jiaolegravene (Jiaole muqun, 交乐墓群) fra Handynastiets tid ble i 2006 oppført på Folkerepublikken Kinas liste over kulturminner.
Zheng Yuansen

Karriere

Han fikk gull individuelt ved Asian Para Games 2010, der han slo Kim Sung-Kyu 8-1 i finalen.
Ved Paralympiske sommerleker 2012 i London fikk han én sølvmedalje; han fikk sølv individuelt i klassen BC4. Han slo Stephen McGuire 12-0 i semifinalen, men tapte for Dirceu Pinto i finalen, på tie-break etter at stillingen var 3-3 etter fire runder i finalen.
Hoppskudd

Hoppskudd, også kalt «Frosking», er en håndballteknikk som går ut på å skyte mot mål mens man er i luften. Hensikten med denne teknikken er å få ballen høyere enn motstanderen, og dermed gjøre det vanskeligere å blokkere skuddet. Dette er vanligvis utført av backspillerne på banen, og går under en fysisk spillerstil. Fordelen med dette skuddet er at man kan skyte fra forskjellige vinkler, og inn mot målet. (Anbefalt opp til 60°)
Det er usikkert, men det regnes med at denne spillerstilen har vært i bruk så lenge håndball har eksistert, og er en av de vanligste metodene å skåre på. Fordi man bare kan gå tre skritt med ballen, hjelper dette også på lengden man kan bevege seg.
Hoppskudd er brukt i mange varianter. Selv om man vanligvis ser hoppskudd fra ca. ni meter unna mål, blir samme teknikken brukt når man har åpen tilgang til å skyte seks meter unna. Når en motstander prøver å blokkere en pasning, blir ofte samme metoden brukt for å sentre ballen over motspilleren.
Siden denne skuddtypen er så vanlig i håndball, er det taktisk å plassere høyere spillere i nærheten av midten. Dette gjelder både i angrep og forsvar, så backspillerne kan utføre manøveren på egen hånd, eller blokkere motstanderens skudd når de er tilbake i sin posisjon. To gode eksempel på lignende spillere er den danske spilleren Mikkel Hansen, og tyske Gary Hines.
Med tanke på høyden av spilleren, pluss høyden av hoppet man utfører, er man tvunget til å presse skuddet nedover. Jo høyere man skyter over motstanderne, jo skarpere må vinkelen på skuddet være.
I tillegg til å være en effektiv skuddteknikk, kan denne metoden også blir brukt som en rekke andre ting. For eksempel pådrag, eller en hoppskuddfinte.
Ren Rong

Tidlig virke

Han ble medlem av Kinas kommunistiske parti i 1934 og besatte en rekke viktige militære poster i Folkets frigjøringshær under den kinesiske borgerkrig og annen sino-japanske krig. Under Koreakrigen var han kinesisk representant i kommisjonen som forhandlet fram en våpenhvile i konflikten.

Ren Rong i Tibet

Fra og med begynnelsen av 1960-årene innehadde Ren en rekke viktige militære poster i Tibet og i 1964 ble han stedfortredende politisk kommissær i regionen.
Under kulturrevolusjonen ble han dratt inn i harde fraksjonsstrider i Tibet og han ble en av «Nyamdrel»-fraksjonens fremste representanter, noe som gav ham anledning til å bygge opp en sterk maktstilling i regionen. Etter avsettelsen av rivalen Zeng Yongya ble Ren utnevnt til ordfører for den autonome region Tibet i 1970 og året etter også til partisekretær i samme region.
Dermed ble han Tibets virkelige makthaver.
Ren Rong fortsatte da med den radikale kollektivisering og etablering av folkekommuner i Tibet, i en slik grad at de var utbredt til 90 prosent av alle kommunene der i 1974 (mot 34 % i 1964). Hans kritikere mente at når han dessuten  kraftig overrapporterte produksjon og annen fremgang, var det for å sikre sin egen maktposisjon. I virkeligheten var forholdene tvert i mot blitt så forverret ved utgangen av 1970 at myndighetene så grunn til å frykte opprør.
Det ble innført enkelte lettelser, og det ble også gitt subsidier fra sentralregjeringen - noe som strengt tatt ikke ville ha vært nødvendig dersom rapportene fra Ren Rong hadde vært korrekte. Økonomiske subsidier fortsatte i lang tid for å legge en demper på tibetanernes misnøye.
Etter Mao Zedongs død og arrestasjonen av Firerbanden i 1976 beholdt Ren sin stilling i Tibet. Ikke før i 1980 ble han erstattet av den mer reformvennlige Yin Fatang.
Kozhikode (distrikt)

Demografi

Ved folketellingen i 2011 var det 3 089 543 innbyggere i distriktet, mot 2 879 131 i 2001. Den urbane befolkningen utgjør 67,15 % av befolkningen.
Barn i alderen 0 til 6 år utgjorde 10,47 % i 2011 mot 12,06 % i 2001. Antallet jenter i den alderen per tusen gutter er 963 i 2011 mot 959 i 2001.
David Nutt

David Nutt er en britisk forsker, professor i psykiatri og nevrofarmakologi ved Imperial College i London, forkjemper for en mer vitenskapsbasert narkotikapolitikk og tidligere formann for Storbritannias vitenskapelige råd i rusmiddelspørsmål (ACMD). Han ble avskjediget fra rådet da han i 2009 påsto at det ikke var mer risikabelt å ta ecstasy enn å ta en ridetur. Før avskjedigelsen hadde Nutt også protestert mot myndighetenes  klassifisering av hasj som mer skadelig, noe Nutt mente var uten faglig grunnlag.
Etter avskjedeligelsen dannet Nutt og en rekke av hans tidligere kolleger et uavhengig vitenskapelig råd i rusmiddelspørsmål kalt Independent Scientific Committee on Drugs.
I 2010 lanserte Nutts uavhengige råd en oversikt over ulike rusmidlers skade for enkeltmennesker og samfunnet, i det anerkjente medisinske tidsskriftet The Lancet. Oversikten rangerte heroin, crack kokain, og metamfetamin som de mest skadelige rusmidlene for enkeltmennesket selv, mens alkohol, heroin og crack kokain var de mest skadelige rusmidlene for samfunnet.
Tjáhtjejuohkam

Tjáhtjejuohkam (lulesamisk, historisk: Čaccijuokkam) er et eide på Saltfjellet i Rana kommune, på Helgeland i Nordland. Eidet befinner seg ca 680 meter over havet og utgjør vannskillet mellom nord og sør.
Nord for vannskillet renner Lønselva nordover gjennom Lønsdalen, og ved Storjord i Saltdal kommune munner den ut i Saltdalselva. Sør for vannskillet renner Gubbeltåga gjennom Gubbeltådalen i Rana kommune, mellom Bolnafjellet i vest og Svangsfjellet i øst.